Geliefde ‘Boer soek ŉ vrou’-paartjie verloof | Maroela Media
Helene Retief het die goeie nuus op haar Facebook-profiel bevestig.
Adriaan Geldenhuys en Helene Retief, een van die gewildste paartjies van die tiende reeks van kykNET se Boer soek ŉ vrou, is verloof.
Helene het dié goeie nuus Maandagaand laat op haar Facebook-blad bevestig. Gelukwensinge vir die smoorverliefde paartjie het dadelik ingestroom. “Pragtige paar, julle is bedoel vir mekaar,” het iemand onderaan die aankondiging geskryf.
Adriaan, ŉ skaapboer van die Langeberg-distrik in die Wes-Kaap, het Helene verlede jaar tydens die verfilming van Boer soek ŉ vrou ontmoet en was dadelik mal oor dié donkerkop van Kaapstad. Die paartjie was dadelik ŉ gunsteling onder kykers met talle wat meen dat die liefde tussen Adriaan en Helene van die begin af ooglopend opreg was.
Maande lank het die twee maar die lang afstand aangedurf om mekaar oor naweke en vir vakansies te sien totdat Helene uiteindelik vroeër vanjaar haar tasse gepak en plaas toe getrek het.
In April het Adriaan aan Maroela Media gesê hoewel die liefde nou éérs blom is daar nog nie sprake van trou nie, maar ŉ paar maande later was dié boer duidelik gereed om ŉ ring aan sy Helene se vinger te steek. Soos Adriaan ook destyds gesê het: “Ons is baie gelukkig en baie verlief en ons weet dat dinge sal uitwerk soos dit moet en op die regte tyd.”
Boer soek 'n vrou Het jy geweet?
Baie Geluk julle twee! Julle pas so mooi bymekaar, mag jul paadjie vorentoe net met liefde en rose besaai wees.
Sterkte vir julle pad. Onthou as julle trou, die huwelik is bitter spesiaal, maak dit lekker vir mekaar, om met mekaar getroud te wees!
Sjoe, dis die mooiste paartjie ooit!
Mens kan sommer hul geluk sien én ervaar. Geniet elke oomblik,julle.
Baie Geluk julle maak pragtige paartjie
Baie geluk! wat ‘n pragtige paartjie!